Broj: 711-I-685-P-324-21/23-04-23

Zagreb, 6. travnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Jurice Tomljanovića, zamjenika gradonačelnika Grada Senja do 19. svibnja 2021. i gradonačelnika Grada Senja od 20. svibnja 2021.,** pokrenutom Odlukom Povjerenstva broj: 711-I-1935-P-324-21/22-02-23 od 1. srpnja 2022., na 4. sjednici, održanoj 6. travnja 2023., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 18. listopada 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja, dužnosnik Jurica Tomljanović, gradonačelnik Grada Senja, počinio je povredu članka 10. ZSSI-a, u vezi s člancima 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Jurici Tomljanoviću izriče se sankcija obustave isplate dijela neto mjesečne plaće u ukupnom iznosu od 530,00 eura[[1]](#footnote-1)/3.993,29 kuna, koja će trajati pet mjeseci te će se izvršiti u pet jednakih uzastopnih mjesečnih obroka, svaki u pojedinačnom iznosu od 106,00 eura/798,66 kuna.**

Obrazloženje

Povjerenstvo je na 178. sjednici, održanoj 1. srpnja 2022., pokrenulo postupak za odlučivanje o sukobu interesa protiv dužnosnika Jurice Tomljanovića, zamjenika gradonačelnika Grada Senja do 19. svibnja 2021. i gradonačelnika Grada Senja od 20. svibnja 2021., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 18. listopada 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja.

Na odluku o pokretanju postupka dužnosnik se očitovao dopisom koji je u Povjerenstvu zaprimljen 24. listopada 2022., pod brojem: 711-U-8449-P-324-21/22-03, u kojem je naveo da se od dana završetka mandata kao zamjenika gradonačelnika Grada Senja 19. svibnja 2021. pa do početka mandata kao gradonačelnika Grada Senja 20. svibnja 2021., nije ništa promijenilo u njegovom imovinskom stanju pa je bio mišljenja da podnoseći izvješće o imovinskom stanju dužnosnika povodom stupanja na dužnost gradonačelnika ne treba podnositi izvješće o imovinskom stanju dužnosnika povodom prestanka obnašanja dužnosti zamjenika gradonačelnika.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Jurica Tomljanović, povodom obnašanja dužnosti zamjenika gradonačelnika Grada Senja do 19. svibnja 2021. i gradonačelnika Grada Senja od 20. svibnja 2021., u obvezi postupati sukladno odredbama ZSSI-a.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U provedenom postupku prethodne (administrativne) provjere izvješća o imovinskom stanju dužnosnika Jurice Tomljanovića, Povjerenstvo je utvrdilo da dužnosnik nije u roku od 30 dana po prestanku obnašanja dužnosti zamjenika gradonačelnika Grada Senja podnio Povjerenstvu izvješće o svojoj imovini niti izvješće o imovinskom stanju dužnosnika povodom stupanja na dužnost gradonačelnika Grada Senja.

Povjerenstvo je zaključkom broj 711-I-1547-IK-534/21-01-20 od 29. rujna 2021. pisanim putem pozvalo dužnosnika da u roku od 15 dana od dana primitka zaključka ispuni obvezu podnošenja pravilno i potpuno ispunjenog važećeg obrasca izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja, do 19. svibnja 2021., te izvješća o imovinskom stanju dužnosnika povodom stupanja na dužnost gradonačelnika Grada Senja, od 20. svibnja 2021., sukladno uputi iz obrazloženja navedenog zaključka.

Dužnosnik je dana 1. listopada 2021. otvorio navedeni zaključak na korisničkom e-sandučiću dužnosnika te je podnio izvješće o imovinskom stanju dužnosnika povodom stupanja na dužnost gradonačelnika Grada Senja koje je Povjerenstvo zaprimilo u elektroničkom obliku 15. listopada 2021., a u fizičkom obliku 8. studenoga 2021., no dužnosnik nije podnio izvješće o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja.

S obzirom da dužnosnik u danom roku od 15 dana od dana primitka gore navedenog zaključka nije ispunio obvezu iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Povjerenstvo je utvrdilo da dužnosnik Jurica Tomljanović niti nakon donošenja odluke o pokretanju postupka zbog moguće povrede odredbi članaka 8. i 9. ZSSI-a nije dostavio traženo izvješće o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja, a što u svom očitovanju niti ne osporava, već je podnio izvješće o imovinskom stanju dužnosnika povodom stupanja na dužnost gradonačelnika Grada Senja. Povjerenstvo napominje da je obveza podnošenja izvješća o imovinskom stanju dužnosnika u roku od 30 dana od dana stupanja na dužnost propisana člankom 8. stavkom 1. ZSSI-a dok je obveza podnošenja izvješća o imovinskom stanju dužnosnika u roku od 30 dana po prestanku obnašanja dužnosti propisana člankom 8. stavkom 2. ZSSI-a. Kako se u konkretnom slučaju ne radi o ponovnom izboru na istu dužnost iz članka 8. stavka 3. ZSSI-a, dužnosnik je imao obvezu podnijeti oba izvješća u propisanim rokovima odnosno u roku iz članka 10. stavka 2. ZSSI-a.

 Slijedom svega navedenog, Povjerenstvo je utvrdilo da je dužnosnik Jurica Tomljanović, zamjenik gradonačelnika Grada Senja do 19. svibnja 2021. i gradonačelnik Grada Senja od 20. svibnja 2021., propustio po pisanom pozivu Povjerenstva, u danom roku od 15 dana koji je protekao 18. listopada 2021., podnijeti pravilno i potpuno ispunjeni obrazac izvješća o imovinskom stanju povodom prestanka obnašanja dužnosti zamjenika gradonačelnika Grada Senja, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi da je za utvrđenu povredu članka 10. isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura/2.000,00 kuna do 5.308,91 eura/40.000,00 kuna vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao otegotne okolnosti Povjerenstvo je ocijenilo činjenice da se u konkretnom slučaju nije radilo o dužnosniku koji je prvi put izabran na javnu dužnost već o dužnosniku koji obnaša javne dužnosti od 2017. godine te da niti nakon pokretanja postupka zbog moguće povrede članaka 8. i 9. ZSSI-a u ovoj pravnoj stvari dužnosnik i dalje nije ispunio svoju obvezu i podnio izvješće o imovinskom stanju dužnosnika povodom prestanka obnašanja dužnosti zamjenika gradonačelnika Grada Senja. Olakotnom okolnošću Povjerenstvo je ocijenilo činjenicu da je dužnosnik postupajući djelomično po zaključku Povjerenstva od 29. rujna 2021. podnio izvješće o imovinskom stanju dužnosnika povodom stupanja na dužnost gradonačelnika Grada Senja.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 530,00 eura/3.993,29 kuna, koja će trajati pet mjeseci, a izvršit će se u pet jednakih uzastopnih mjesečnih obroka, svaki u pojedinačnom iznosu od 106,00 eura/798,66 kuna.

Slijedom navedenog, odlučeno je kao što je to navedeno u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jurica Tomljanović, osobnom dostavom

2. Objava na internetskoj stranici Povjerenstva

3. Pismohrana

1. Fiksni tečaj konverzije 7.53450 [↑](#footnote-ref-1)